钦定古今图书集成/明伦汇编/官常典/第736卷 > 黄钺 陈继之 龚泰 叶福 张德明
## 钦定古今图书集成/明伦汇编/官常典/第736卷 > 黄钺 陈继之 龚泰 叶福 张德明

按《明外史》本传：“钺字叔扬，常熟人。少好学。洪武中，法
令严急，士多不乐仕。家有田在葛泽陂，钺父令督耕
其中，钺从友人家借书，窃读不废。县举贤良，授宜章
县典史。建文元年，举湖广乡试。明年，赐进士，授刑科
给事中。建文三年，丁父忧。方孝孺吊之，屏人问曰：‘燕
兵日南，苏、常、镇、江，京师左辅也。君吴人，朝廷近臣，今
虽去，宜有以教我’。”钺曰：“三府唯镇江最要害，守非其
人，是撤垣而纳盗也。指挥童俊，狡不可任，奏事上前，
视远而言，浮心不可测也。苏州知府姚善，忠义激烈，
有国士风。仁有馀而御下宽，恐不足定乱。然国家大势，当守上游，兵至江南，御之无及也。”孝孺乃因钺附
书于善。善得书，与钺相对哭，誓死国。钺至家，依父殡
以居。燕兵至江上，善受诏统兵勤王，以书招钺，钺请
营葬毕，乃诣军。既而童俊果以镇江降燕，钺闻国变，
杜门不出。明年以户科左给事中召，半道自投于水，
以溺死闻，故其家得不坐。当燕兵之入也，给事死难
者凡四人。继之，莆田人，建文二年进士，为户科给事
中。时江南僧道多腴田，继之请“人限五亩，馀以赋民”，
从之。燕兵起，数条奏机宜。京师破，不屈，见杀，父母兄
弟皆戍边。泰，义乌人。洪武中，以乡荐入太学，授户科
给事中。建文三年迁都给事中。燕师渡江，宫中火起，
泰驰赴。燕兵缚见。王以非奸党，释弗杀，自投城下死。
泰尝游学宫，狂人挤泰溺池中，几死，弗校，人服其量。
里巫言祸福辄中，泰至则不能出一语。子永吉，官至
兵部侍郎。福，候官人，建文二年进士，授刑科给事中。
燕兵至，守金川门，死之。福王时谥钺，“忠献”，继之“庄、景
泰、端果”，福“节愍”，并赠太常寺卿。又张德明，丹徒人。由
都督府断事改户科给事中。犒师东昌，遇燕兵被执
不屈，断臂死。